শিরোনামটা এরকম: দেলোয়ারের সব হারিয়ে গেছে। জাতীয় সংসদ ভবন থেকে বিএনপির সাবেক চিফ হুইপ খোন্দকার দেলোয়ার হোসেনের বাসভবনের জন্য নেয়া চারটি শীতাতপ নিয়ন্ত্রণ যন্ত্র, রঙিন টিভি, দুটি ফ্রিজ, ফটোকপিয়ার, দুটি কম্পিউটার, লেজার প্রিন্টার, রুম হিটার, বিভিন্ন ধরণের চেয়ার টেবিল, নামাজের চেয়ারটেবিল (এই কাজে চেয়ারটেবিলের ব্যবহার আগে জানা ছিলোনা, কতো অজানারে!), বাসার আসবাবসহ ২৮ ধরণের সামগ্রীর প্রায় সবই হারিয়ে গেছে৷ অষ্টম সংসদ শেষ হওয়ার পর সংসদ সচিবালয় থেকে এই মালামাল ফেরত চেয়ে দেয়া চিঠির উত্তরে জনাব দেলোয়ার এ তথ্য জানিয়েছেন। এতোকিছু হারালেও নিজেকে অন্তত হারিয়ে ফেলেননি, সেটা বোঝাতেই কিনা কে জানে, চিঠির সঙ্গে এসব বক্তব্য সত্য মর্মে একটি হলফনামাও দেলোয়ার সাহেব দাখিল করেছেন। কিছুদিন আগে পাজামার বাঁধন হারিয়ে বিখ্যাত এই রাজনীতিবিদকে এখন বোধহয় সর্বহারাই বলা চলে।